ג'יילן הורד

**ג'יילן הורד** (באנגלית: **Jaylen Hoard**; נולד ב-30 במרץ 1999) הוא כדורסלן צרפתי-אמריקאי המשחק בעמדת הפאוור פורוורד במכבי תל אביב מליגת העל והיורוליג.

## קריירת תיכונים ומכללות
### תיכון צפון קרוליינה (2016–2018)
הורד נולד בלה האבר, צרפת, לאב אמריקאי ולאם צרפתייה, שניהם כדורסלני עבר. בקיץ 2015 החל לשחק כדורסל, ושיחק עונה אחת בקבוצה מהליגה הצרפתית השלישית, שם קלע 8 נקודות ולקח 2.7 ריבאונדים בממוצע למשחק. בקיץ 2016 עבר לארצות הברית ושיחק בתיכון בצפון קרוליינה.

### אוניברסיטת וייק פורסט (2018–2019)
בקיץ 2018 החל לשחק בקבוצת הכדורסל של אוניברסיטת וייק פורסט. ב-10 בנובמבר 2018 קלע 19 נקודות והוסיף 13 ריבאונדים בניצחון 90–78 על צפון קרוליינה. ב-2 בינואר 2019 הוא קלע שיא קריירה של 23 נקודות והוסיף 15 ריבאונדים בניצחון 83–61 על קורנל. ב-5 בפברואר 2019 הורד קלע 19 נקודות ורשם שיא קריירה של 17 ריבאונדים בניצחון על פיטסבורג. בשנתו היחידה באוניברסיטה, הורד העמיד ממוצעים מרשימים של 13.1 נקודות, 7.6 ריבאונדים ו-1.5 אסיסטים למשחק.

## קריירה מקצוענית
### פורטלנד טרייל בלייזרס (2019–2020)
לאחר שלא נבחר בדראפט 2019 ב-NBA חתם ב-1 ביולי 2019 על חוזה דו-כיווני עם פורטלנד טרייל בלייזרס ועם טקסס לג'נדס. במהלך העונה שיחק ב-13 משחקים, בהם רשם ממוצעים של 2.9 נקודות ו-2.5 ריבאונדים ב-7.9 דקות למשחק. מלבד זאת, השתתף עם הבלייזרס בבועת ה-NBA, שיחק בשלושה משחקי פלייאוף, בהם רשם ממוצעים של 4.7 נקודות ו-3 ריבאונדים ב-13.7 דקות, ולבסוף הודח עם קבוצתו 1–4 על ידי לוס אנג'לס לייקרס, שזכתה לאחר מכן באליפות.

### אוקלהומה סיטי ת'אנדר (2020–2022)
בשנים 2020–2022 חתם על מספר חוזים קצרי-טווח באוקלהומה סיטי ת'אנדר, וביתר הזמן שיחק באוקלהומה סיטי בלו, שלוחתהּ של הת'אנדר בליגת הפיתוח של ה-NBA. ב-6 באפריל 2022 רשם שיא קריירה של 24 נקודות ו-21 ריבאונדים בניצחון הת'אנדר 98–94 על קבוצתו לשעבר פורטלנד טרייל בלייזרס. זו הייתה הפעם השביעית בלבד בתולדות המועדון שבה שחקן ניפק 20+ נקודות ו-20+ ריבאונדים במשחק אחד. בסך הכל, בעונת 2020/2021 שיחק ב-19 משחקים במדי הת'אנדר, בהם רשם ממוצעים של 6.1 נקודות, 3.4 ריבאונדים ו-1.3 אסיסטים ב-16.8 דקות למשחק. בעונת 2021/2022 שיחק רק שבעה משחקים ב-NBA, בהם רשם ממוצעים של 14.7 נקודות, 12 ריבאונדים, 2.4 אסיסטים, 0.9 חטיפות ו-0.7 חסימות ב-34.2 דקות למשחק.

### הפועל תל אביב (2022–2024)
ב-14 באוגוסט 2022 חתם בהפועל תל אביב מליגת העל הישראלית ומהיורוקאפ בתור שחקן אימונים עם אופציה להאריך את חוזהו עד לסוף העונה. הורד השתלב במהרה בקבוצה והרשים את הצוות המקצועי, וכתוצאה מכך הוחלט ב-15 בספטמבר 2022 לממש את האופציה על החוזה שלו. בעונתו הראשונה באירופה העמיד הורד ממוצעים של 7.2 נקודות, ו-4.7 ריבאונדים למשחק בליגה, ו-7.9 נקודות ו-3.6 ריבאונדים ביורוקאפ. הורד סייע לקבוצתו להגיע לשלב רבע גמר היורוקאפ, ולגמר הפלייאוף בליגה הישראלית, שם הפסידה למכבי תל אביב.

ב-31 ביולי 2023 הודיעה הפועל תל אביב על הארכת חוזהו של הורד בשנתיים נוספות. בעונה זאת הפך הורד לאחד השחקנים הבולטים בהפועל תל אביב ובליגת העל, וקבע ממוצעי שיא של 16.7 נקודות ו-5.1 ריבאונדים למשחק בליגה. בעונתו השנייה בקבוצה, שחזרה הפועל תל אביב את ההישגים מעונת 2022/2023 והגיעה לרבע גמר היורוקאפ, ושוב הפסידה במשחק השלישי והמכריע למכבי תל אביב.

### מכבי תל אביב (2024–הווה)
ב-2 ביולי 2024 חתם במכבי תל אביב, לאחר שזו הפעילה את סעיף השחרור ליורוליג שהייתה בחוזהו עם הפועל תל אביב. ב-17 בנובמבר 2024 זכה עם קבוצתו בגביע ווינר סל לאחר ניצחון בגמר על מכבי עירוני רמת גן 83–86. הורד הצטיין בגמר וזכה בתואר השחקן המצטיין של הגמר לאחר הופעה של 19 נקודות, 9 ריבאונדים, 3 חסימות, 3 אסיסטים, 2 חטיפות ומדד 25. ב-1 ביולי 2025 האריך את חוזהו במכבי תל אביב בשלוש שנים.

## חיים אישיים
הורד נמצא בזוגיות מהעונה הראשונה שלו בישראל (עונת 2022/2023) עם שחקנית נבחרת ישראל והפועל ראשון לציון, עדן ציפל.

## קישורים חיצוניים

## הערות שוליים

קטגוריה:כדורסלנים אמריקאים
קטגוריה:כדורסלנים צרפתים
קטגוריה:כדורסלני אוניברסיטת וייק פורסט
קטגוריה:כדורסלני פורטלנד טרייל בלייזרס
קטגוריה:כדורסלני טקסס לג'נדס
קטגוריה:כדורסלני אוקלהומה סיטי בלו
קטגוריה:כדורסלני אוקלהומה סיטי ת'אנדר
קטגוריה:כדורסלני הפועל תל אביב
קטגוריה:כדורסלני מכבי תל אביב
קטגוריה:שחקני NBA שלא נבחרו בדראפט
קטגוריה:אמריקאים שנולדו ב-1999